Comunicat de presă, 27.09.2018

**FSLI: Educaţia are nevoie de coerenţă şi stabilitate pentru o reformă reală**

Federaţia Sindicatelor Libere din Învăţământ atrage atenţia asupra faptului că prin demisia ministrului Educaţiei Naţionale, Valentin Popa, sistemul naţional de învăţământ nu trebuie să fie destabilizat. Considerăm că educaţia din România are nevoie de stabilitate şi de coerenţă în măsurile care vor fi întreprinse în perioada următoare. O reformă reală în sistemul de învăţământ nu poate fi făcută cu schimbări de la o zi la alta şi cu oameni care nu pot continua proiectele care au fost deja discutate cu partenerii sociali.

În acest sens, federaţia noastră face apel la reprezentanţii Guvernului României să propună cu mare responsabilitate persoana care va ocupa portofoliul de la Educaţiei, care trebuie să fie un profesionist, un bun cunoscător al sistemului de învăţământ, un om onest, transparent şi deschis dialogului social, care îşi doreşte ca şcoala românească să evolueze şi care nu ocupă doar o funcţie politică. În acelaşi timp considerăm că este necesară colaborarea între factorii de decizie, asociaţiile de părinţi şi elevi şi federaţiile reprezentative din educaţie.

“Consider că doar un parteneriat real, fără interese ascunse poate ajuta sistemul de învăţământ din România să evolueze. Federaţia noastră şi-a arătat tot timpul disponibilitatea pentru a lucra cot la cot cu ceilalţi parteneri sociali la ceea ce înseamnă îmbunătăţirea condiţiilor de lucru pentru angajaţii din învăţământ, creşterea gradului de finanţare, precum şi schimbarea opticii în ceea ce priveşte pregătirea elevilor. Orice schimbare nepotrivită poate să bulverseze cursul unor proiecte care au fost demarate. Nu avem nevoie de bâjbâieli în măsurile noului ministru al Educaţiei Naţionale, ci de un partener interesat în mod real să ajute educaţia”, a declarat preşedintele FSLI, Simion Hancescu.

**Pentru informaţii suplimentare și declarații:**

**Simion Hancescu, preşedinte FSLI - 0722.779.716**

**Cornelia Popa-Stavri, secretar- general FSLI - 0732.723.066**

**George Purcaru, prim-vicepreşedinte FSLI - 0744.242.804**